**Εγχειρίδιο Δημοπρασίας ΥΦΑ**

Άρθρο 1

Γενικές Διατάξεις

1. Με το παρόν Εγχειρίδιο Δημοπρασίας ΥΦΑ (εφεξής «Εγχειρίδιο») ρυθμίζονται η διαδικασία και οι όροι διεξαγωγής της Δημοπρασίας ΥΦΑ.
2. Το παρόν Εγχειρίδιο εφαρμόζεται συμπληρωματικά όσων προβλέπονται στον Κώδικα Διαχείρισης ΕΣΦΑ (εφεξής «Κώδικας») και στις οικείες Συμβάσεις Μεταφοράς και ΥΦΑ που έχουν συναφθεί μεταξύ Χρηστών ΥΦΑ και Διαχειριστή.
3. Οι όροι που αναφέρονται στο παρόν Εγχειρίδιο, έχουν την έννοια που τους αποδίδεται στον ν. 4001/2011, στον Κώδικα και στις Συμβάσεις Μεταφοράς και ΥΦΑ. Εκτός εάν γίνεται ρητή αναφορά σε άλλο νομοθέτημα, οι παραπομπές σε άρθρα και παραγράφους νοούνται ως αναφορές στο παρόν Εγχειρίδιο.
4. Επιπλέον των όρων της παραγράφου [3] ορίζονται τα ακόλουθα:
5. Βάθρο Δημοπρασίας ΥΦΑ: Το ηλεκτρονικό βάθρο διενέργειας της Δημοπρασίας ΥΦΑ.
6. Διαδικασία Αυξανόμενου Τιμήματος (ascending clock): Η διαγωνιστική διαδικασία κατά την οποία Χρήστης τοποθετεί τις αιτούμενες ποσότητες με βάση καθορισμένα βήματα τιμών, τα οποία ανακοινώνονται διαδοχικά.
7. Έλασσον Βήμα Τιμών: Σταθερό ποσό το οποίο καθορίζεται από τον Διαχειριστή για την εφαρμογή της Διαδικασίας Αυξανόμενου Τιμήματος, το οποίο είναι υποπολλαπλάσιο του Μείζονος Βήματος Τιμών (€/kWh/Ημέρα/Έτος).
8. Ημέρα Έναρξης Α' Φάσης: Η Ημέρα κατά την οποία, ξεκινά η διάθεση από τον Διαχειριστή Τυποποιημένων Χρονοθυρίδων ΥΦΑ.
9. Ημέρα Έναρξης Β' Φάσης: Η Ημέρα κατά την οποία ξεκινά η διάθεση από τον Διαχειριστή Συμπληρωματικής Δυναμικότητας ΥΦΑ για κάθε Ημέρα του Έτους στο οποίο αφορά ο Ετήσιος Προγραμματισμός ΥΦΑ.
10. Μείζον Βήμα Τιμών: Σταθερό ποσό το οποίο καθορίζεται από τον Διαχειριστή για την εφαρμογή της Διαδικασίας Αυξανόμενου Τιμήματος (€/kWh/Ημέρα/Έτος).
11. Υστέρηση Ζήτησης για Πρώτη Φορά: Κατάσταση κατά την οποία η συνολική ζήτηση Συμπληρωματικής Δυναμικότητας ΥΦΑ από όλους τους Χρήστες είναι μικρότερη από την προσφερόμενη Συμπληρωματική Δυναμικότητα στο τέλος του δεύτερου γύρου προσφορών ή οποιουδήποτε επόμενου γύρου προσφορών της Διαδικασίας Αυξανόμενου Τιμήματος.

Άρθρο 2

Διενέργεια Δημοπρασίας ΥΦΑ

1. Για κάθε Έτος Ετήσιου Προγραμματισμού ΥΦΑ διενεργείται διακριτή Δημοπρασία ΥΦΑ.
2. Η Δημοπρασία ΥΦΑ διενεργείται στο Βάθρο Δημοπρασίας ΥΦΑ.
3. Ο Διαχειριστής ανακοινώνει τις Ημέρες Έναρξης Α' και Β' Φάσης της Δημοπρασίας ΥΦΑ και τη μέγιστη διάρκεια αυτών, σύμφωνα με το άρθρο [83] του Κώδικα.
4. Η Α' Φάση της Δημοπρασίας ΥΦΑ διενεργείται σύμφωνα με τα άρθρα [3] έως και [4Α].
5. Η Β' Φάση της Δημοπρασίας ΥΦΑ διενεργείται σύμφωνα με τα άρθρα [5] έως και [8].

Άρθρο 3

Διαδικασία υποβολής προσφορών κατά το Στάδιο Ι της Α΄ Φάσης Δημοπρασίας ΥΦΑ

1. Δικαίωμα υποβολής προσφορών για την δέσμευση Σειρών Χρονοθυρίδων έχει κάθε Χρήστης ΥΦΑ ο οποίος είναι και Χρήστης Μεταφοράς, εφόσον κατά την Ημέρα υποβολής των προσφορών δεν έχει διακοπεί η παροχή υπηρεσιών από τον Διαχειριστή και τηρούνται τα οριζόμενα στο Κεφάλαιο [3Α] του Κώδικα και στις οικείες προβλέψεις της Σύμβασης Μεταφοράς και της Σύμβασης ΥΦΑ που έχει συνάψει με τον Διαχειριστή.
2. Η διαδικασία διάθεσης Σειρών Χρονοθυρίδων αρχίζει στις 09:00 της Ημέρας Έναρξης Α' Φάσης και ολοκληρώνεται στις 12:00 της ίδιας Ημέρας.
3. Ο Χρόνος Υποβολής Προσφοράς ξεκινά στις 09:00 της Ημέρας Έναρξης Α' Φάσης και λήγει σε τυχαίο χρόνο, οποτεδήποτε εντός του χρονικού διαστήματος που ξεκινά δύο (2) ώρες και σαράντα πέντε (45) λεπτά από την έναρξη της διαδικασίας και λήγει τρεις (3) ώρες από την έναρξη της διαδικασίας.
4. Κάθε Προσφορά Δέσμευσης Σειρών Χρονοθυρίδων η οποία υποβάλλεται από Χρήστη ΥΦΑ περιλαμβάνει:

Α) Τον κωδικό EIC του Χρήστη ΥΦΑ.

Β) Τον κωδικό αριθμό της Σειράς Χρονοθυρίδων, σύμφωνα με τον κατάλογο που αναρτάται στην ιστοσελίδα του Διαχειριστή, κατά τις διατάξεις του άρθρου [83] του Κώδικα.

Γ) Το μοναδιαίο τίμημα κάθε προσφοράς. Το μοναδιαίο τίμημα εκφράζεται σε Ευρώ ανά χίλιες Κιλοβατώρες Ανωτέρας Θερμογόνου Δύναμης (€/1.000 kWh) με ακρίβεια δύο (2) δεκαδικών ψηφίων και δεν μπορεί να είναι μικρότερο της τιμής εκκίνησης για κάθε Σειρά Χρονοθυρίδων, όπως αυτή υπολογίζεται κατά τα οριζόμενα στις διατάξεις του άρθρου [82Α] του Κώδικα και ανακοινώνεται από τον Διαχειριστή κατά τις διατάξεις του άρθρου [83] του Κώδικα.

1. Ο Διαχειριστής καταχωρίζει για κάθε προσφορά τα επιμέρους στοιχεία της, κατά την παράγραφο [4], καθώς και τον χρόνο κατά τον οποίο υποβλήθηκε.
2. Προσφορές Χρήστη ΥΦΑ, οι οποίες:

Α) υποβάλλονται εκτός του Χρόνου Υποβολής Προσφοράς, όπως αυτός καθορίζεται στην παράγραφο [3] ανωτέρω,

Β) περιλαμβάνουν στοιχεία τα οποία είναι ελλιπή ή/και εσφαλμένα σε σχέση με τα στοιχεία της παραγράφου [4] ανωτέρω,

Γ) περιλαμβάνουν μοναδιαίο τίμημα μικρότερο της τιμής εκκίνησης,

απορρίπτονται ως μη έγκυρες και δεν παράγουν έννομα αποτελέσματα.

1. Ο μέγιστος αριθμός προσφορών που καταχωρίζεται στο Βάθρο Δημοπρασιών ΥΦΑ εντός του Χρόνου Υποβολής Προσφοράς για κάθε συμμετέχοντα Χρήστη ΥΦΑ είναι μία (1) προσφορά ανά Σειρά Χρονοθυρίδων.
2. Κάθε Χρήστης ΥΦΑ δύναται να ανακαλέσει την προσφορά του ή να υποβάλει νεότερη προσφορά εντός του Χρόνου Υποβολής Προσφοράς.
3. Κάθε νεότερη προσφορά του Χρήστη αντικαθιστά την προηγούμενη προσφορά του. Η νεότερη προσφορά καταχωρίζεται στο χρόνο υποβολής της.
4. Στην περίπτωση κατά την οποία η νεότερη προσφορά του Χρήστη ΥΦΑ δεν είναι έγκυρη, ο Χρήστης δεσμεύεται από την τελευταία υποβληθείσα έγκυρη προσφορά του.
5. Εντός του Χρόνου Υποβολής Προσφοράς, κάθε συμμετέχων Χρήστης ΥΦΑ ενημερώνεται μέσω του Βάθρου Δημοπρασιών ΥΦΑ για το πλήθος των Χρηστών οι οποίοι έχουν υποβάλλει έγκυρη προσφορά καθώς και για το μέγιστο και ελάχιστο μοναδιαίο τίμημα για κάθε Σειρά Χρονοθυρίδων, χωρίς αναφορά στα στοιχεία των Χρηστών που υπέβαλαν τις σχετικές προσφορές. Ο Διαχειριστής διασφαλίζει τη μυστικότητα της διαδικασίας δημοπράτησης και την ανωνυμία των προσφορών των συμμετεχόντων στη δημοπρασία.

Άρθρο 3A

Διαδικασία υποβολής προσφορών κατά το Στάδιο ΙΙ της Α΄ Φάσης Δημοπρασίας ΥΦΑ

1. Δικαίωμα υποβολής προσφορών για την δέσμευση Τυποποιημένων Χρονοθυρίδων ΥΦΑ έχει κάθε Χρήστης ΥΦΑ ο οποίος είναι και Χρήστης Μεταφοράς, εφόσον κατά την Ημέρα υποβολής των προσφορών δεν έχει διακοπεί η παροχή υπηρεσιών από τον Διαχειριστή και τηρούνται τα οριζόμενα στο Κεφάλαιο [3Α] του Κώδικα και στις οικείες προβλέψεις της Σύμβασης Μεταφοράς και της Σύμβασης ΥΦΑ που έχει συνάψει με τον Διαχειριστή.
2. Τυποποιημένες Χρονοθυρίδες ΥΦΑ διατίθενται ανά Περίοδο Προγραμματισμού.
3. Η διαδικασία διάθεσης Τυποποιημένων Χρονοθυρίδων ΥΦΑ ανά Περίοδο Προγραμματισμού (Κύκλος Κ) διαρκεί τρεις (3) ώρες. Μετά την ολοκλήρωση ενός Κύκλου, ο Διαχειριστής εκκινεί τη διαδικασία διάθεσης των Τυποποιημένων Χρονοθυρίδων ΥΦΑ που αντιστοιχούν στην επόμενη Περίοδο Προγραμματισμού (επόμενος Κύκλος Κ+1).
4. Κάθε Κύκλος αρχίζει μία (1) ώρα μετά τη λήξη του αμέσως προηγούμενου Κύκλου.
5. Για την 1η Περίοδο Προγραμματισμού, η διαδικασία διάθεσης Τυποποιημένων Χρονοθυρίδων ΥΦΑ αρχίζει στις 09:00 της Ημέρας Έναρξης Α' Φάσης.
6. Κάθε Κύκλος ξεκινά και ολοκληρώνεται εντός της ίδιας Ημέρας. Εφόσον δεν είναι δυνατό να ολοκληρωθεί η διαδικασία διάθεσης Τυποποιημένων Χρονοθυρίδων ΥΦΑ για όλες τις Περιόδους Προγραμματισμού έως τις 16:00 της Ημέρας Έναρξης Α' Φάσης, η διάθεση συνεχίζεται την επόμενη Ημέρα.
7. Για κάθε επόμενη Ημέρα της Α' Φάσης, η διαδικασία υποβολής προσφορών αρχίζει στις 09:00, με την προσφορά Τυποποιημένων Χρονοθυρίδων ΥΦΑ, οι οποίες αφορούν στην αμέσως επόμενη Περίοδο Προγραμματισμού από αυτή που ολοκληρώθηκε τελευταία κατά την προηγούμενη Ημέρα.
8. Εφόσον ο Διαχειριστής δεν έχει ορίσει Περιόδους Προγραμματισμού, η δημοπρασία αρχίζει στις 09:00 της Ημέρας Έναρξης Α' Φάσης και ολοκληρώνεται στις 16:00 της ιδίας Ημέρας σε ένα μόνο Κύκλο (Μοναδικός Κύκλος).
9. O Χρόνος Υποβολής Προσφοράς κάθε Κύκλου ξεκινά στην αρχή του Κύκλου και λήγει σε τυχαίο χρόνο, οποτεδήποτε εντός του χρονικού διαστήματος που ξεκινά δύο (2) ώρες και σαράντα πέντε (45) λεπτά από την έναρξη του Κύκλου και λήγει τρεις (3) ώρες από την έναρξη του Κύκλου.
10. Στην περίπτωση κατά την οποία υφίσταται Μοναδικός Κύκλος, κατά την παράγραφο [8] ανωτέρω, ο Χρόνος Υποβολής Προσφοράς του Μοναδικού Κύκλου ξεκινά στις 09:00 της Ημέρας Έναρξης Α' Φάσης και λήγει σε τυχαίο χρόνο, οποτεδήποτε εντός του χρονικού διαστήματος που ξεκινά έξι (6) ώρες και σαράντα πέντε (45) λεπτά από την έναρξη του Κύκλου και λήγει επτά (7) ώρες από την έναρξη του Κύκλου.
11. Κάθε Προσφορά Δέσμευσης Τυποποιημένων Χρονοθυρίδων ΥΦΑ, η οποία υποβάλλεται από Χρήστη ΥΦΑ περιλαμβάνει:

Α) Τον κωδικό EIC του Χρήστη ΥΦΑ.

B) Την Περίοδο Προγραμματισμού, στην οποία αφορά.

Γ) Τον κωδικό αριθμό της Τυποποιημένης Χρονοθυρίδας ΥΦΑ σύμφωνα με τον κατάλογο Τυποποιημένων Χρονοθυρίδων ΥΦΑ ο οποίος αναρτάται στην ιστοσελίδα του Διαχειριστή κατά τις διατάξεις του άρθρου [83] του Κώδικα.

Δ) Το μοναδιαίο τίμημα κάθε προσφοράς. Το μοναδιαίο τίμημα εκφράζεται σε Ευρώ ανά χίλιες Κιλοβατώρες Ανωτέρας Θερμογόνου Δύναμης (€/1.000 kWh) με ακρίβεια δύο (2) δεκαδικών ψηφίων και δεν μπορεί να είναι μικρότερο της Οριακής Τιμής Α' Φάσης, όπως αυτή υπολογίζεται κατά τα οριζόμενα στον Κανονισμό Τιμολόγησης ΕΣΦΑ και ανακοινώνεται από τον Διαχειριστή κατά τις διατάξεις του άρθρου [83] του Κώδικα.

1. Ο Διαχειριστής καταχωρίζει για κάθε προσφορά τα επιμέρους στοιχεία της, κατά την παράγραφο [11], καθώς και τον χρόνο κατά τον οποίο υποβλήθηκε.
2. Προσφορές Χρήστη ΥΦΑ, οι οποίες:

Α) υποβάλλονται εκτός του Χρόνου Υποβολής Προσφοράς, όπως αυτός καθορίζεται στις παραγράφους [9] και [10] ανωτέρω,

Β) περιλαμβάνουν στοιχεία τα οποία είναι ελλιπή ή/και εσφαλμένα σε σχέση με τα στοιχεία της παραγράφου [11] ανωτέρω,

Γ) περιλαμβάνουν μοναδιαίο τίμημα μικρότερο της Οριακής Τιμής Α’ Φάσης,

απορρίπτονται ως μη έγκυρες και δεν παράγουν έννομα αποτελέσματα.

1. Ο μέγιστος αριθμός προσφορών που καταχωρίζεται στο Βάθρο Δημοπρασιών ΥΦΑ εντός του Χρόνου Υποβολής Προσφοράς κάθε Κύκλου για κάθε συμμετέχοντα Χρήστη ΥΦΑ είναι μία (1) προσφορά ανά Τυποποιημένη Χρονοθυρίδα ΥΦΑ.
2. Κάθε Χρήστης ΥΦΑ δύναται να ανακαλέσει την προσφορά του ή να υποβάλει νεότερη προσφορά εντός του Χρόνου Υποβολής Προσφοράς κάθε Κύκλου.
3. Κάθε νεότερη προσφορά του Χρήστη αντικαθιστά την προηγούμενη προσφορά του. Η νεότερη προσφορά καταχωρίζεται στο χρόνο υποβολής της.
4. Στην περίπτωση κατά την οποία η νεότερη προσφορά του Χρήστη ΥΦΑ δεν είναι έγκυρη, ο Χρήστης δεσμεύεται από την τελευταία υποβληθείσα έγκυρη προσφορά του.
5. Εντός του Χρόνου Υποβολής Προσφοράς, κάθε συμμετέχων Χρήστης ΥΦΑ ενημερώνεται μέσω του Βάθρου Δημοπρασιών ΥΦΑ για το πλήθος των Χρηστών οι οποίοι έχουν υποβάλλει έγκυρη προσφορά καθώς και για το μέγιστο και ελάχιστο μοναδιαίο τίμημα για κάθε Τυποποιημένη Χρονοθυρίδα ΥΦΑ, χωρίς αναφορά στα στοιχεία των Χρηστών που υπέβαλαν τις σχετικές προσφορές. Ο Διαχειριστής διασφαλίζει τη μυστικότητα της διαδικασίας δημοπράτησης και την ανωνυμία των προσφορών των συμμετεχόντων στη δημοπρασία.

Άρθρο 4

Διαδικασία αξιολόγησης προσφορών κατά το Στάδιο Ι της Α΄ Φάσης Δημοπρασίας ΥΦΑ

1. Ο Διαχειριστής εκκινεί τη διαδικασία αξιολόγησης των προσφορών με τη λήξη της διαδικασίας.
2. Για κάθε μία Σειρά Χρονοθυρίδων, ο Διαχειριστής κατατάσσει τις έγκυρες προσφορές κατά φθίνουσα σειρά προσφερόμενου μοναδιαίου τιμήματος. Στην περίπτωση που δύο ή περισσότερες προσφορές περιλαμβάνουν το ίδιο μοναδιαίο τίμημα, ο Διαχειριστής κατατάσσει τις προσφορές με αύξουσα σειρά του χρόνου υποβολής τους.
3. Στην περίπτωση κατά την οποία για μία Σειρά Χρονοθυρίδων έχουν υποβληθεί περισσότερες της μίας έγκυρες προσφορές, πλειοδότης αναδεικνύεται:

Α) Ο Χρήστης ΥΦΑ ο οποίος υπέβαλε την προσφορά με το υψηλότερο τίμημα, εφόσον δεν υποβλήθηκε άλλη έγκυρη προσφορά με το εν λόγω τίμημα.

Β) Εφόσον υποβλήθηκαν δύο ή περισσότερες έγκυρες προσφορές με το ίδιο τίμημα, το οποίο αποτελεί το υψηλότερο τίμημα, ο Χρήστης ΥΦΑ ο οποίος υπέβαλε την προσφορά με το υψηλότερο τίμημα νωρίτερα από τις υπόλοιπες προσφορές με το ίδιο τίμημα.

1. Ο Διαχειριστής ενημερώνει κάθε Χρήστη ΥΦΑ ο οποίος συμμετείχε στη διαδικασία διάθεσης Σειρών Χρονοθυρίδων, σχετικά με τις Σειρά Χρονοθυρίδων για τις οποίες αναδείχθηκε πλειοδότης, το αργότερο τριάντα (30) λεπτά από τη λήξη της διαδικασίας.
2. Την επόμενη Ημέρα από την Ημέρα ολοκλήρωσης της διαδικασίας διάθεσης Σειρών Χρονοθυρίδων του εν λόγω Έτους, ο Διαχειριστής ανακοινώνει τη σειρά κατάταξης πλειοδοτών στο Στάδιο Ι της Α’ Φάσης της Δημοπρασίας και κοινοποιεί σε κάθε Χρήστη ΥΦΑ ο οποίος αναδείχθηκε πλειοδότης, συγκεντρωτικό κατάλογο των Σειρών Χρονοθυρίδων για τις οποίες αναδείχθηκε πλειοδότης.

Άρθρο 4A

Διαδικασία αξιολόγησης προσφορών κατά το Στάδιο ΙΙ της Α΄ Φάσης Δημοπρασίας ΥΦΑ

1. Ο Διαχειριστής εκκινεί τη διαδικασία αξιολόγησης των προσφορών με τη λήξη κάθε Κύκλου.
2. Για κάθε μία Τυποποιημένη Χρονοθυρίδα, στην οποία αφορά ο Κύκλος, ο Διαχειριστής κατατάσσει τις έγκυρες προσφορές κατά φθίνουσα σειρά προσφερόμενου μοναδιαίου τιμήματος. Στην περίπτωση που δύο ή περισσότερες προσφορές περιλαμβάνουν το ίδιο μοναδιαίο τίμημα, ο Διαχειριστής κατατάσσει τις προσφορές με αύξουσα σειρά του χρόνου υποβολής τους.
3. Στην περίπτωση κατά την οποία για μία Τυποποιημένη Χρονοθυρίδα ΥΦΑ έχουν υποβληθεί περισσότερες της μίας έγκυρες προσφορές, πλειοδότης αναδεικνύεται:

Α) Ο Χρήστης ΥΦΑ ο οποίος υπέβαλε την προσφορά με το υψηλότερο τίμημα, εφόσον δεν υποβλήθηκε άλλη έγκυρη προσφορά με το εν λόγω τίμημα.

Β) Εφόσον υποβλήθηκαν δύο ή περισσότερες έγκυρες προσφορές με το ίδιο τίμημα, το οποίο αποτελεί το υψηλότερο τίμημα, ο Χρήστης ΥΦΑ ο οποίος υπέβαλε την προσφορά με το υψηλότερο τίμημα νωρίτερα από τις υπόλοιπες προσφορές με το ίδιο τίμημα.

1. Ο Διαχειριστής ενημερώνει κάθε Χρήστη ΥΦΑ, ο οποίος συμμετείχε στον Κύκλο, σχετικά με τις Τυποποιημένες Χρονοθυρίδες ΥΦΑ για τις οποίες αναδείχθηκε πλειοδότης το αργότερο τριάντα (30) λεπτά πριν την έναρξη του επόμενου Κύκλου.
2. Την επόμενη Ημέρα από την Ημέρα ολοκλήρωσης της διαδικασίας διάθεσης Τυποποιημένων Χρονοθυρίδων ΥΦΑ για όλες τις Περιόδους Προγραμματισμού του εν λόγω Έτους, ο Διαχειριστής:

Α) Ανακοινώνει τη σειρά κατάταξης πλειοδοτών στην Α’ Φάση της Δημοπρασίας, και

Β) Κοινοποιεί σε κάθε Χρήστη ΥΦΑ, ο οποίος αναδείχθηκε πλειοδότης:

i) Συγκεντρωτικό κατάλογο των Τυποποιημένων Χρονοθυρίδων ΥΦΑ για τις οποίες αναδείχθηκε πλειοδότης, συμπεριλαμβανομένων αυτών που διατέθηκαν μέσω Σειρών Χρονοθυρίδων για τις οποίες ο Χρήστης αναδείχθηκε πλειοδότης,

ii) Το ανώτατο όριο Συνεχούς Δυναμικότητας την οποία δύναται να δεσμεύσει κατά το Άρθρο [5],

iii) Τη Συμπληρωματική Δυναμικότητα ΥΦΑ που διατίθεται στη Β΄ Φάση της Δημοπρασίας ΥΦΑ.

Άρθρο 5

Ανώτατο όριο δέσμευσης Συνεχούς Δυναμικότητας Χρήστη ΥΦΑ

Για κάθε Χρήστη ΥΦΑ (j) ο οποίος αναδείχθηκε πλειοδότης στην Α' Φάση της Δημοπρασίας ΥΦΑ, ο Διαχειριστής υπολογίζει ανώτατο όριο Συνεχούς Δυναμικότητας $ΣΔ\_{max,j}$ την οποία μπορεί να δεσμεύσει στη Β’ Φάση της Δημοπρασίας ΥΦΑ ως εξής:

$$ΣΔ\_{max,j} = \min\_{l=1,d}\left(Q\_{LNG,l}-\sum\_{k=1}^{jt}Q\_{k}^{l}\right) ∀ k\ne j$$

Όπου:

|  |  |
| --- | --- |
| *l* | δείκτης που αναφέρεται σε κάθε Ημέρα του Έτους, στο οποίο αφορά ο Ετήσιος Προγραμματισμός ΥΦΑ και διατρέχει το πλήθος (d) των Ημερών του Έτους, στο οποίο αφορά ο Ετήσιος Προγραμματισμός |
| *d* | το πλήθος των Ημερών του Έτους, στο οποίο αφορά ο Ετήσιος Προγραμματισμός ΥΦΑ |
| $Q\_{LNG,l}$ | Δεσμοποιημένη Δυναμικότητα ΥΦΑ (kWh/Ημέρα) κατά την Ημέρα *l*, υπολογιζόμενη ως η διαφορά μεταξύ της συνολικής Δεσμοποιημένης Δυναμικότητας ΥΦΑ της Εγκατάστασης ΥΦΑ, όπως αυτή υπολογίζεται και ανακοινώνεται από τον Διαχειριστή και της Δεσμοποιημένης Δυναμικότητας ΥΦΑ η οποία δεσμεύεται από τον Διαχειριστή δυνάμει της διάταξης της παραγράφου [3] του άρθρου [71] του Νόμου, κατά την Ημέρα *l* |
| *jt* | ο αριθμός των πλειοδοτούντων Χρηστών ΥΦΑ κατά την Α' Φάση της Δημοπρασίας |
| *k* | δείκτης ο οποίος αναφέρεται σε κάθε έναν από τους πλειοδοτούντες Χρήστες ΥΦΑ κατά την Α’ φάση της Δημοπρασίας ΥΦΑ και διατρέχει το σύνολο των ανωτέρω Χρηστών (πλήθους *jt*), μη συμπεριλαμβανομένου του πλειοδοτούντος Χρήστη ΥΦΑ (j)  |
| $$Q\_{k}^{l}$$ | Δεσμοποιημένη Δυναμικότητα ΥΦΑ (kWh/Ημέρα) η οποία υπολογίζεται για κάθε έναν από τους πλειοδότες Χρήστες ΥΦΑ (k) μη συμπεριλαμβανομένου του πλειοδοτούντος Χρήστη (j) και για κάθε Ημέρα *l*, ως το άθροισμα της Δεσμοποιημένης Δυναμικότητας ΥΦΑ επί της οποίας ο εν λόγω Χρήστης ΥΦΑ έχει αναδειχθεί πλειοδότης κατά την Α’ φάση της Δημοπρασίας ΥΦΑ και τυχόν Δεσμοποιημένης Δυναμικότητας ΥΦΑ την οποία ο εν λόγω Χρήστης ΥΦΑ έχει ήδη δεσμεύσει κατά την Ημέρα *l* |

Άρθρο 6

Διαδικασία υποβολής προσφορών για τη Β΄ Φάση Δημοπρασίας ΥΦΑ

1. Δικαίωμα υποβολής προσφορών για την δέσμευση Συμπληρωματικής Δυναμικότητας ΥΦΑ έχει κάθε Χρήστης ΥΦΑ, ο οποίος είναι και Χρήστης Μεταφοράς, εφόσον:

Α) Έχει αναδειχθεί πλειοδότης στην Α΄ Φάση της Δημοπρασίας για τουλάχιστον μία Τυποποιημένη Χρονοθυρίδα ΥΦΑ, σύμφωνα με τα οριζόμενα στον Κώδικα και στο Εγχειρίδιο, και

Β) Κατά την Ημέρα υποβολής των προσφορών δεν έχει διακοπεί η παροχή υπηρεσιών από τον Διαχειριστή και τηρούνται τα οριζόμενα στο Κεφάλαιο [3Α] του Κώδικα και στις οικείες προβλέψεις της Σύμβασης Μεταφοράς και της Σύμβασης ΥΦΑ που έχει συνάψει με τον Διαχειριστή.

1. H Συμπληρωματική Δυναμικότητα ΥΦΑ διατίθεται για κάθε Ημέρα του Έτους στο οποίο αφορά ο Ετήσιος Προγραμματισμός, προκειμένου να είναι δυνατή η δέσμευση Συνεχούς Δυναμικότητας κατά το άρθρο [82Β] του Κώδικα.
2. Για την κατανομή Συμπληρωματικής Δυναμικότητας ΥΦΑ στους Χρήστες ΥΦΑ εφαρμόζεται Διαδικασία Αυξανόμενου Τιμήματος με πολλαπλούς γύρους υποβολής προσφορών, κατά το Άρθρο [7].
3. Σε σχέση με τους γύρους υποβολής προσφορών ισχύουν τα ακόλουθα:

Α) Ο πρώτος γύρος υποβολής προσφορών έχει διάρκεια τρεις (3) ώρες.

Β) Οι επόμενοι γύροι υποβολής προσφορών έχουν διάρκεια μιας (1) ώρας.

Γ) Μεταξύ των γύρων υποβολής προσφορών μεσολαβεί διάστημα μιας (1) ώρας.

Δ) Ο πρώτος γύρος υποβολής προσφορών ξεκινά στις 09:00. Ο τελευταίος γύρος για κάθε Ημέρα στην οποία εφαρμόζεται ο αλγόριθμος δεν μπορεί να ξεκινήσει μετά της 15:00.

Ε) Στη περίπτωση κατά την οποία η διαδικασία δεν ολοκληρωθεί εντός της Ημέρας Έναρξης Β' Φάσης, αυτή συνεχίζεται για όσες Ημέρες απαιτηθεί έως τη μέγιστη διάρκεια της Β’ Φάσης που ανακοινώνεται από τον Διαχειριστή σύμφωνα με τα οριζόμενα στο άρθρο [83] του Κώδικα.

1. Κάθε προσφορά περιλαμβάνει:

Α) Τον κωδικό EIC του Χρήστη ΥΦΑ.

Β) Το μέγεθος Συνεχούς Δυναμικότητας ΥΦΑ (σε kWh/Ημέρα/Έτος) που αιτείται ο Χρήστης ΥΦΑ για το Έτος στο οποίο αφορά η Δημοπρασία ΥΦΑ. Η Ποσότητα Συνεχούς Δυναμικότητας δεν μπορεί να υπερβαίνει το ανώτατο όριο δέσμευσης Συνεχούς Δυναμικότητας για τον Χρήστη ΥΦΑ, όπως αυτό προσδιορίζεται στο Άρθρο [5].

1. Το μέγεθος Συμπληρωματικής Δυναμικότητας ΥΦΑ που αιτείται ο Χρήστης ΥΦΑ (j), $ ΣυμΔ\_{i,j,l}, $για κάθε ημέρα του Έτους, μέσω κάθε προσφοράς που υποβάλλει κατά την Β' Φάση της Δημοπρασίας, υπολογίζεται με βάση το μέγεθος Συνεχούς Δυναμικότητας ΥΦΑ, $ΣΔ\_{i,j}, $η οποία δηλώνεται σε κάθε προσφορά του Χρήστη, ως εξής:

$$ΣυμΔ\_{i,j,l} = \left(ΣΔ\_{i,j}- Q\_{j,l}\right) $$

Όπου:

|  |  |
| --- | --- |
| *i* | δείκτης που αναφέρεται σε προσφορά την οποία υποβάλει συμμετέχων Χρήστης ΥΦΑ στην Β' Φάση της Δημοπρασίας |
| *j* | δείκτης που αναφέρεται στον Χρήστη ΥΦΑ, ο οποίος συμμετέχει στην Β' Φάση της Δημοπρασίας |
| *l* | δείκτης που αναφέρεται σε κάθε Ημέρα του Έτους, στο οποίο αφορά ο Ετήσιος Προγραμματισμός, και διατρέχει το πλήθος των Ημερών του Έτους στο οποίο αφορά ο Ετήσιος Προγραμματισμός  |
| *d* | το πλήθος των Ημερών του Έτους στο οποίο αφορά ο Ετήσιος Προγραμματισμός  |
| $$Q\_{j,l}$$ | η Δεσμοποιημένη Δυναμικότητα ΥΦΑ (kWh/Ημέρα) που υπολογίζεται για τον Χρήστη ΥΦΑ (j) για κάθε Ημέρα *l*, ως το άθροισμα της Δεσμοποιημένης Δυναμικότητας ΥΦΑ επί της οποίας ο εν λόγω Χρήστης ΥΦΑ έχει αναδειχθεί πλειοδότης κατά την Α’ φάση της Δημοπρασίας ΥΦΑ και τυχόν Δεσμοποιημένης Δυναμικότητας ΥΦΑ την οποία ο εν λόγω Χρήστης ΥΦΑ έχει ήδη δεσμεύσει κατά την Ημέρα *l* |

Σε περίπτωση μηδενικής ή αρνητικής τιμής του μεγέθους $ΣυμΔ\_{i,j,l} $θεωρείται ότι για την εν λόγω Ημέρα η αιτούμενη Συμπληρωματική Δυναμικότητα ΥΦΑ είναι ίση με μηδέν (0) kWh/ημέρα.

Άρθρο 7

Αλγόριθμος Διαδικασίας Αυξανόμενου Τιμήματος

1. Η υποβολή έγκυρης προσφοράς στον πρώτο γύρο υποβολής προσφορών είναι υποχρεωτική προκειμένου ένας Χρήστης να συμμετάσχει στο δεύτερο γύρο. Συμμετοχή σε κάθε επόμενο γύρο προϋποθέτει την υποβολή έγκυρης προσφοράς στον προηγούμενο γύρο.
2. Κατά τον πρώτο γύρο υποβολής προσφορών, η τιμή γύρου είναι ίση με την Οριακή Τιμή Β' Φάσης, όπως αυτή υπολογίζεται κατά τα οριζόμενα στον Κανονισμό Τιμολόγησης ΕΣΦΑ και ανακοινώνεται από τον Διαχειριστή κατά τις διατάξεις του άρθρου [83] του Κώδικα.
3. Χρήστης ΥΦΑ δύναται να ανακαλέσει την προσφορά του ή να υποβάλει νεότερη προσφορά στη διάρκεια ενός γύρου υποβολής προσφορών.
4. Προσφορές Χρήστη ΥΦΑ, οι οποίες:

Α) υποβάλλονται εκτός γύρου υποβολής προσφορών,

Β) περιλαμβάνουν στοιχεία τα οποία είναι ελλιπή ή/και εσφαλμένα σε σχέση με τα στοιχεία της παραγράφου [5] του Άρθρου [6] και των παραγράφων [9] και [12] κατωτέρω,

 απορρίπτονται ως μη έγκυρες και δεν παράγουν έννομα αποτελέσματα.

1. Ο μέγιστος αριθμός προσφορών που καταχωρίζεται στο Βάθρο Δημοπρασιών ΥΦΑ εντός οποιουδήποτε γύρου υποβολής προσφορών για κάθε συμμετέχοντα Χρήστη ΥΦΑ είναι μία (1) προσφορά. Κάθε έγκυρη προσφορά ισχύει έως ότου ανακληθεί ή αντικατασταθεί από νεότερη έγκυρη προσφορά. Κάθε έγκυρη προσφορά καθίσταται δεσμευτική για το Χρήστη. Σε περίπτωση κατά την οποία η νεότερη προσφορά του Χρήστη ΥΦΑ δεν είναι έγκυρη, ο Χρήστης δεσμεύεται από την τελευταία υποβληθείσα έγκυρη προσφορά του.
2. Στο τέλος κάθε γύρου προσφορών, ο Διαχειριστής μετατρέπει την Συνεχή Δυναμικότητα ΥΦΑ την οποία αιτήθηκε κάθε Χρήστης ΥΦΑ σε Συμπληρωματική Δυναμικότητα ΥΦΑ, σύμφωνα με την παράγραφο [6] του Άρθρου [6] και υπολογίζει για κάθε Ημέρα του Έτους στο οποίο αφορά η Δημοπρασία ΥΦΑ το άθροισμα της Συμπληρωματικής Δυναμικότητας ΥΦΑ για όλους τους Χρήστες ΥΦΑ οι οποίοι υπέβαλαν προσφορά στον γύρο αυτό (Ημερήσιο Άθροισμα Συμπληρωματικής Δυναμικότητας).
3. Εάν στο τέλος του πρώτου γύρου υποβολής προσφορών το Ημερήσιο Άθροισμα Συμπληρωματικής Δυναμικότητας ΥΦΑ είναι μικρότερο ή ίσο της προς διάθεση Συμπληρωματικής Δυναμικότητας ΥΦΑ για κάθε Ημέρα του Έτους στο οποίο αφορά η Δημοπρασία ΥΦΑ η διαδικασία ολοκληρώνεται και κάθε Χρήστης ΥΦΑ ο οποίος έχει υποβάλει έγκυρη προσφορά στον εν λόγω γύρο αναδεικνύεται πλειοδότης για το μέγεθος Συμπληρωματικής Δυναμικότητα ΥΦΑ που περιλαμβάνεται στην προσφορά του. Στην περίπτωση αυτή η τιμή εκκαθάρισης της Β' Φάσης ισούται με την Οριακή Τιμή Β' Φάσης.
4. Εάν στο τέλος του πρώτου γύρου προσφορών ή οποιουδήποτε επόμενου γύρου προσφορών, το Ημερήσιο Άθροισμα Συμπληρωματικής Δυναμικότητας ΥΦΑ είναι μεγαλύτερο από την προσφερόμενη Συμπληρωματική Δυναμικότητα ΥΦΑ, για μία ή περισσότερες Ημέρες του Έτους στο οποίο αφορά η Δημοπρασία ΥΦΑ, ξεκινά νέος γύρος προσφορών με τιμή γύρου ίση με την τιμή του προηγούμενου γύρου προσφορών, προσαυξημένη κατά το Μείζον Βήμα Τιμών.
5. Το μέγεθος Συνεχούς Δυναμικότητας ΥΦΑ το οποίο Χρήστης περιλαμβάνει στην προσφορά του σε κάθε γύρο υποβολής προσφορών κατά τον οποίο η τιμή αυξάνεται με το Μείζον Βήμα Τιμών, δεν μπορεί να υπερβαίνει το μέγεθος Συνεχούς Δυναμικότητας ΥΦΑ το οποίο ο ίδιος Χρήστης συμπεριέλαβε σε προσφορά του σε προηγούμενο γύρο.
6. Εάν στο τέλος του δεύτερου ή οποιουδήποτε επόμενου γύρου προσφορών, το Ημερήσιο Άθροισμα Συμπληρωματικής Δυναμικότητας είναι ίσο με την προσφερόμενη Συμπληρωματική Δυναμικότητα ΥΦΑ για όλες τις Ημέρες του Έτους, η διαδικασία ολοκληρώνεται και κάθε Χρήστης ο οποίος έχει υποβάλει έγκυρη προσφορά στον εν λόγω γύρο αναδεικνύεται πλειοδότης για το μέγεθος Συμπληρωματικής Δυναμικότητα ΥΦΑ που περιλαμβάνεται στην προσφορά του. Στην περίπτωση αυτή η τιμή εκκαθάρισης της Β' Φάσης ισούται με την τιμή του συγκεκριμένου γύρου.
7. Εάν υπάρξει Υστέρηση Ζήτησης για Πρώτη Φορά έστω και για μία Ημέρα του Έτους στο οποίο αφορά η Δημοπρασία ΥΦΑ, διεξάγεται νέος γύρος προσφορών με τιμή ίση με την τιμή που ίσχυε κατά τον γύρο προσφορών ο οποίος προηγήθηκε της Υστέρησης Ζήτησης για Πρώτη Φορά, προσαυξημένη κατά το Έλασσον Βήμα Τιμών. Εφόσον, στο τέλος του γύρου αυτού, το Ημερήσιο Άθροισμα Συμπληρωματικής Δυναμικότητας είναι μεγαλύτερο από την προσφερόμενη Συμπληρωματική Δυναμικότητα ΥΦΑ, για μία ή περισσότερες Ημέρες του Έτους στο οποίο αφορά η Δημοπρασία ΥΦΑ, ακολουθούν επόμενοι γύροι υποβολής προσφορών με προσαύξηση του τιμήματος, σε κάθε γύρο, κατά το Έλασσον Βήμα Τιμών, έως ότου το Ημερήσιο Άθροισμα Συμπληρωματικής Δυναμικότητας ΥΦΑ να είναι μικρότερο ή ίσο προς την προσφερόμενη Συμπληρωματική Δυναμικότητα ΥΦΑ για όλες τις Ημέρες του Έτους στο οποίο αφορά η Δημοπρασία ΥΦΑ.
8. Η Ποσότητα της Συνεχούς Δυναμικότητας ΥΦΑ την οποία αιτείται ο Χρήστης ΥΦΑ σε γύρους κατά τους οποίους εφαρμόζεται αύξηση τιμήματος κατά το Έλασσον Βήμα Τιμών είναι:

Α) μικρότερη ή ίση του μεγέθους Συνεχούς Δυναμικότητας ΥΦΑ το οποίο υποβλήθηκε με την προσφορά του συγκεκριμένου Χρήστη ΥΦΑ κατά τον γύρο προσφορών που προηγήθηκε της Υστέρησης Ζήτησης για Πρώτη Φορά, εφόσον το Έλασσον Βήμα Τιμών εφαρμόζεται για πρώτη φορά,

Β) μικρότερη ή ίση του μεγέθους Συνεχούς Δυναμικότητας ΥΦΑ το οποίο υποβλήθηκε με την προσφορά του Χρήστη σε προηγούμενο γύρο εφαρμογής Ελάσσονος Βήματος Τιμών,

Γ) ίση ή μεγαλύτερη του μεγέθους Συνεχούς Δυναμικότητας ΥΦΑ το οποίο υποβλήθηκε με την προσφορά του Χρήστη κατά το γύρο υποβολής προσφορών στον οποίο σημειώθηκε Υστέρηση Ζήτησης για Πρώτη Φορά.

1. Εάν το Ημερήσιο Άθροισμα Συμπληρωματικής Δυναμικότητας είναι μεγαλύτερο από την προς διάθεση Συμπληρωματική Δυναμικότητα για τουλάχιστον μία Ημέρα του Έτους στο οποίο αφορά η Δημοπρασία ΥΦΑ σε γύρο στον οποίο η τιμή είναι ίση με εκείνη που οδήγησε στην Υστέρηση Ζήτησης για Πρώτη Φορά, μείον ένα Έλασσον Βήμα Τιμών, η διαδικασία ολοκληρώνεται. Κάθε Χρήστης ο οποίος έχει υποβάλει έγκυρη προσφορά στο γύρο προσφορών στον οποίο εμφανίστηκε Υστέρηση Ζήτησης για Πρώτη Φορά, αναδεικνύεται πλειοδότης για το μέγεθος Συμπληρωματικής Δυναμικότητα που περιλαμβάνεται στην εν λόγω προσφορά του. Τιμή εκκαθάρισης είναι η τιμή που οδήγησε στην Υστέρηση Ζήτησης για Πρώτη Φορά.
2. Εντός δεκαπέντε (15) λεπτών από τη λήξη κάθε γύρου υποβολής προσφορών, ο Διαχειριστής δημοσιεύει στο Βάθρο Δημοπρασιών ΥΦΑ το Ημερήσιο Άθροισμα Συμπληρωματικής Δυναμικότητας στον εν λόγω γύρο για κάθε Ημέρα του Έτους στο οποίο αφορά η Δημοπρασία ΥΦΑ.
3. Η τιμή του τελευταίου γύρου υποβολής προσφορών κατά τον οποίο ολοκληρώθηκε η διαδικασία, θεωρείται τιμή εκκαθάρισης, πλην των περιπτώσεων εφαρμογής της παραγράφου [13] ανωτέρω.
4. Σε περίπτωση που με το πέρας του τελευταίου γύρου υποβολής προσφορών εντός του μέγιστου χρονικού διαστήματος διεξαγωγής της δημοπρασίας, σύμφωνα με την παράγραφο [4] του άρθρου [6], το Ημερήσιο Άθροισμα Συμπληρωματικής Δυναμικότητας είναι μεγαλύτερο από την προσφερόμενη Συμπληρωματική Δυναμικότητα ΥΦΑ, για μία ή περισσότερες Ημέρες του Έτους, η διαδικασία σταματά και δεν κατανέμεται Συμπληρωματική Δυναμικότητα ΥΦΑ για το Έτος αυτό.

Άρθρο 8

Διαδικασία ενοποίησης Δυναμικότητας ΥΦΑ

Με το πέρας της Διαδικασίας Αυξανόμενου Τιμήματος, ο Διαχειριστής ενοποιεί τη Συμπληρωματική Δυναμικότητα ΥΦΑ για την οποία Χρήστης αναδείχθηκε πλειοδότης με τμήματα της Δεσμοποιημένης Δυναμικότητας ΥΦΑ που αντιστοιχεί σε κάθε Τυποποιημένη Χρονοθυρίδα ΥΦΑ, για την οποία Χρήστης αναδείχθηκε πλειοδότης κατά την Α’ Φάση της Δημοπρασίας ΥΦΑ, σε Συνεχή Δυναμικότητα ΥΦΑ, ως εξής:

Α) Για κάθε Ημέρα του Έτους κατά την οποία ο Χρήστης έχει καταστεί πλειοδότης για Δεσμοποιημένη Δυναμικότητα ΥΦΑ κατά την Α’ Φάση της Δημοπρασίας ΥΦΑ («Δυναμικότητα Α’ Φάσης»), το σύνολο ή τμήμα της Δυναμικότητας Α΄ Φάσης ενοποιείται με τη Συμπληρωματική Δυναμικότητα ΥΦΑ για την οποία ο Χρήστης έχει καταστεί πλειοδότης κατά τη Διαδικασία Αυξανόμενου Τιμήματος («Δυναμικότητα Β’ Φάσης»).

Β) Το τμήμα της Δυναμικότητας Α΄ Φάσης που ενοποιείται κάθε μία από τις ως άνω Ημέρες, υπολογίζεται ως το ελάχιστο μεταξύ της Συνεχούς Δυναμικότητας ΥΦΑ την οποία ο Χρήστης δήλωσε στην προσφορά με την οποία κατέστη πλειοδότης στη Διαδικασία Αυξανόμενου Τιμήματος και της συνολικής Δυναμικότητας Α’ Φάσης κατά την εν λόγω Ημέρα.

Γ) Κάθε Ημέρα κατά την οποία η Δυναμικότητα Α΄ Φάσης αντιστοιχεί σε περισσότερες από μία Τυποποιημένες Χρονοθυρίδες ΥΦΑ, ενοποιούνται κατά προτεραιότητα τα τμήματα της Δυναμικότητας Α’ Φάσης τα οποία αντιστοιχούν σε Τυποποιημένες Χρονοθυρίδες ΥΦΑ με την προγενέστερη Ημέρα Εκφόρτωσης ΥΦΑ.

Άρθρο 9

Ολοκλήρωση Δημοπρασίας ΥΦΑ

1. Την επόμενη Ημέρα από την Ημέρα ολοκλήρωσης της διαδικασίας ενοποίησης και της Β’ Φάσης της Δημοπρασίας ΥΦΑ, ο Διαχειριστής:

Α) Ανακοινώνει τη σειρά κατάταξης πλειοδοτών της Β’ Φάσης και τα συγκεντρωτικά αποτελέσματα της Δημοπρασίας ΥΦΑ,

Β) Κοινοποιεί σε κάθε Χρήστη ΥΦΑ, ο οποίος αναδείχθηκε πλειοδότης:

i) Συγκεντρωτικό κατάλογο των Τυποποιημένων Χρονοθυρίδων ΥΦΑ για τις οποίες πλειοδότησε και οι οποίες εντάσσονται στο Ετήσιο Πρόγραμμα ΥΦΑ για το εν λόγω Έτος,

ii) Τη Συμπληρωματική Δυναμικότητα ΥΦΑ και τη Συνεχή Δυναμικότητα ΥΦΑ που του κατανεμήθηκε,

iii) Τις Εγκεκριμένες Αιτήσεις που αντιστοιχούν στη Δυναμικότητα Αεριοποίησης ΥΦΑ και στη Μεταφορική Ικανότητα Παράδοσης Σημείου ΥΦΑ που του κατανεμήθηκε.

1. Οι Εγκεκριμένες Αιτήσεις που συνάπτονται με κάθε Χρήστη ο οποίος αναδείχθηκε πλειοδότης στη Δημοπρασία ΥΦΑ είναι οι ακόλουθες:

Α) Εγκεκριμένη Αίτηση ΥΦΑ για τη δέσμευση Δυναμικότητας Αεριοποίησης ΥΦΑ, ίσου μεγέθους και διάρκειας με τη Συνεχή Δυναμικότητα ΥΦΑ που κατανεμήθηκε στο Χρήστη με τη Δημοπρασία ΥΦΑ.

Β) Εγκεκριμένη Αίτηση Αδιάλειπτων Υπηρεσιών για τη δέσμευση Μεταφορικής Ικανότητας Παράδοσης στο Σημείο Εισόδου ΥΦΑ, ίσου μεγέθους και διάρκειας με τη Συνεχή Δυναμικότητα ΥΦΑ που κατανεμήθηκε στο Χρήστη με τη Δημοπρασία ΥΦΑ.

Γ) Μία Εγκεκριμένη Αίτηση ΥΦΑ για κάθε Τυποποιημένη Χρονοθυρίδα ΥΦΑ που κατανεμήθηκε στο Χρήστη με τη Δημοπρασία ΥΦΑ και για την οποία, κατά τη διαδικασία ενοποίησης δεν ενοποιήθηκε το σύνολο της Δυναμικότητας Α’ Φάσης. Η Εγκεκριμένη Αίτηση άρχεται την Ημέρα Εκφόρτωσης που αντιστοιχεί στην εν λόγω Τυποποιημένη Χρονοθυρίδα ΥΦΑ και περιλαμβάνει κάθε Ημέρα κατά την οποία η διαφορά μεταξύ της Ελάχιστης Δυναμικότητας Αεριοποίησης ΥΦΑ που αντιστοιχεί στην Τυποποιημένη Χρονοθυρίδα ΥΦΑ και της Δυναμικότητας Αεριοποίησης ΥΦΑ μεγέθους ίσου με το τμήμα της Δεσμοποιημένης Δυναμικότητας ΥΦΑ το οποίο ενοποιήθηκε σε Συνεχή Δυναμικότητα ΥΦΑ κατά την Ημέρα αυτή, είναι μεγαλύτερη του μηδενός. Η Δυναμικότητα Αεριοποίησης ΥΦΑ, η οποία δεσμεύεται κάθε Ημέρα εντός της χρονικής διάρκειας της Αίτησης, ισούται με το μέγεθος της ανωτέρω υπολογισθείσας διαφοράς για την Ημέρα αυτή.

Δ) Μία Εγκεκριμένη Αίτηση Αδιάλειπτων Υπηρεσιών για κάθε Τυποποιημένη Χρονοθυρίδα ΥΦΑ που κατανεμήθηκε στο Χρήστη στη Δημοπρασία ΥΦΑ και για την οποία, κατά τη διαδικασία ενοποίησης δεν ενοποιήθηκε το σύνολο της Δυναμικότητας ΥΦΑ Α’ Φάσης. Η Εγκεκριμένη Αίτηση άρχεται την Ημέρα Εκφόρτωσης που αντιστοιχεί στην εν λόγω Τυποποιημένη Χρονοθυρίδα ΥΦΑ και περιλαμβάνει κάθε Ημέρα κατά την οποία η διαφορά μεταξύ της Ελάχιστης Δυναμικότητας Αεριοποίησης ΥΦΑ που αντιστοιχεί στην Τυποποιημένη Χρονοθυρίδα ΥΦΑ και της Μεταφορικής Ικανότητας Παράδοσης Σημείου Εισόδου ΥΦΑ μεγέθους ίσου με το τμήμα της Δεσμοποιημένης Δυναμικότητας ΥΦΑ το οποίο ενοποιήθηκε σε Συνεχή Δυναμικότητα ΥΦΑ κατά την Ημέρα αυτή, είναι μεγαλύτερη του μηδενός. Η Μεταφορικής Ικανότητας Παράδοσης Σημείου Εισόδου ΥΦΑ, η οποία δεσμεύεται κάθε Ημέρα εντός της χρονικής διάρκειας της Αίτησης, ισούται με το μέγεθος της ανωτέρω υπολογισθείσας διαφοράς για την Ημέρα αυτή.

1. Ο Διαχειριστής δημοσιεύει στην ιστοσελίδα του συγκεντρωτικά στοιχεία για τα αποτελέσματα κάθε Δημοπρασίας ΥΦΑ.

Άρθρο 10

Διαδικασία και λόγοι ακύρωσης Δημοπρασίας ΥΦΑ

Ο Διαχειριστής δικαιούται:

Α) Να ματαιώσει τη Δημοπρασία ΥΦΑ, οποτεδήποτε εντός του χρονικού διαστήματος διενέργειας αυτής και έως την ανακοίνωση των αποτελεσμάτων, χωρίς αυτό να επιφέρει συνέπειες για το Διαχειριστή ή/και να δημιουργεί υποχρεώσεις έναντι των Χρηστών Μεταφοράς και ΥΦΑ που είχαν υποβάλει προσφορές έως το χρόνο ματαίωσης της δημοπρασίας.

Β) Να ακυρώσει τη διενέργεια της Δημοπρασίας ΥΦΑ για λόγους που ανάγονται στη μη διαθεσιμότητα της Εγκατάστασης ΥΦΑ προς χρήση και προς το σκοπό για τον οποίο θα διεξαχθεί η δημοπρασία.

Γ) Να ανακοινώσει νέα ημερομηνία διεξαγωγής της Δημοπρασίας ΥΦΑ, εφόσον ματαιωθεί ή ακυρωθεί κατά τα οριζόμενα υπό Α) και Β) ανωτέρω.

Άρθρο 11

Έκθεση Δημοπρασίας ΥΦΑ

1. Εντός τριάντα (30) ημερών από το πέρας κάθε Δημοπρασίας ΥΦΑ, ο Διαχειριστής υποβάλει στη ΡΑΕ Έκθεση Δημοπρασίας ΥΦΑ.
2. Η Έκθεση περιλαμβάνει:

A) Τις Τυποποιημένες Χρονοθυρίδες ΥΦΑ και την Συμπληρωματική Δυναμικότητα ΥΦΑ που κατακυρώθηκαν ανά επιτυχόντα Χρήστη ΥΦΑ, το μοναδιαίο τίμημα κάθε προσφοράς της Α' Φάσης καθώς και τις τιμές εκκαθάρισης για κάθε Φάση της δημοπρασίας.

B) Τις έγκυρες προσφορές που υποβλήθηκαν ανά συμμετέχοντα Χρήστη, ανεξαρτήτως εάν πλειοδότησαν ή όχι.

Γ) Τις περιπτώσεις και τους λόγους απόρριψης μη έγκυρων προσφορών που υποβλήθηκαν από Χρήστες ΥΦΑ.